সচিবালয়ে বিভিন্ন দপ্তর ঘুরে দেখা গেছে, নিজ নিজ আসনে যেসব কাজ বাকি আছে, সেসব কাজ দ্রুত শেষ করার তাগিদ এসেছে সংসদ সংস্যদের অনুরোধপত্রে। আবার নতুন প্রকল্প দ্রুত অনুমোদনের দাবি করেছেন অনেকে। গাইবান্ধা জেলার ফুলছড়ি লিংক রোডের পরিত্যক্ত খাল ভরাট এবং ফুলছড়ি বাজার থেকে কবরস্থান পর্যন্ত ৩০০ মিটার সড়ক মেরামত করার অনুরোধ করে সড়ক পরিবহন ও সেতু মন্ত্রী ওবায়দুল কাদেরের কাছে চিঠি পাঠিয়েছেন জাতীয় সংসদের ডেপুটি স্পিকার ফজলে রাব্বী মিয়া। রাজশাহী-১ আসনের সংসদ সদস্য ওমর ফারুক তাঁর আসনের তিনটি সড়ক সংস্কার করতে অনুরোধপত্র পাঠিয়েছেন সড়ক পরিবহন ও সেতু মন্ত্রণালয়ের সড়ক পরিবহন ও মহাসড়ক বিভাগে। অনুরোধপত্রে রাজশাহী-দামকুড়া-কাকনহাট-আমনুরা, বিজয়নগর-উজানপাড়া ও বসন্তপুর-দামকুড়া-ছাব্বিশনগর-গুনীগ্রাম-বাকসারা সড়ক সংস্কারের অনুরোধ জানান ওমর ফারুক।